b'\n_START_ARTICLE_\nTeokracija\n_START_PARAGRAPH_\nTeokrac\xc3\xadja (iz gr\xc5\xa1kega \xce\xb8\xce\xb5\xce\xbf\xce\xba\xcf\x81\xce\xb1\xcf\x84\xce\xaf\xce\xb1, sestavljeno iz \xce\xb8\xce\xb5\xcf\x8c\xcf\x82, the\xc3\xb3s - bog in \xce\xba\xcf\x81\xce\xb1\xcf\x84\xce\xb5i\xce\xbd, Krat(e)\xc3\xada- vladavina) je oblika vladavine v kateri ima vera prevladujo\xc4\x8d vpliv, tako da sve\xc4\x8deniki obvladujejo klju\xc4\x8dne vzvode oblasti, na osnovi sve\xc4\x8deni\xc5\xa1kega (kleri\xc4\x8dnega) polo\xc5\xbeaja in v imenu varovanja verskih vrednot in povezanosti z bogom (bogovi). Soroden izraz je hierokracija, ki dobesedno pomeni vladavino sve\xc4\x8denikov._NEWLINE_V politi\xc4\x8dni praksi je naslanjanje na versko avtoriteto pogosta sestavina utrjevanja oblasti. Vero ponekod nadomesti ideolo\xc5\xa1ka opora, na primer komunizem ali rasizem. Nasprotje teokracije, lo\xc4\x8ditev vere in dr\xc5\xbeave, kot politi\xc4\x8dna doktrina, je bilo v praksi uveljavljeno \xc5\xbee v klasi\xc4\x8dnih velikih osvajalnih dr\xc5\xbeavah z ve\xc4\x8d narodi (Rimsko cesarstvo, Mongolsko cesarstvo ...). V sodobnem svetu se je lo\xc4\x8ditev cerkve in dr\xc5\xbeave utrdila zlasti s francosko revolucijo in ustavo ZDA. V Republiki Sloveniji je po ustavi dr\xc5\xbeava lo\xc4\x8dena od vseh verskih skupnosti, dr\xc5\xbeavno pravo pa je lo\xc4\x8deno od pravnih norm razli\xc4\x8dnih verskih skupnosti, ki delujejo v Sloveniji._NEWLINE_\xc5\xbdeneva v \xc4\x8dasu po uveljavitvi pogledov reformatorja Jeana Calvina (po letu 1541) je zgodovinski zgled teokratske ureditve v Evropi. Med sodobnimi dr\xc5\xbeavami najdemo teokratsko vladavino v muslimanskih de\xc5\xbeelah (Iran, Afganistan pod talibansko oblastjo), \xc4\x8de ne \xc5\xa1tejemo Vatikana. Vatikan sicer vodi verski poglavar, pape\xc5\xbe, vendar je v sedanjih razmerah delovanje vatikanske kurije usmerjeno bolj v vodenje svetovne Rimskokatoli\xc5\xa1ke cerkve, kot v upravljanje drobcene dr\xc5\xbeave. Vzorcu teokratske dr\xc5\xbeave je ustrezala zgodovinska Pape\xc5\xa1ka dr\xc5\xbeava. V obdobju fevdalizma, pred uveljavitvijo nacionalnih dr\xc5\xbeav, so nekatere \xc5\xa1kofije obvladovale velike posesti, na katerih so \xc5\xa1kofje bili tudi posvetni oblastniki (pri nas: Gori\xc5\xa1ka \xc5\xa1kofija, obmo\xc4\x8dje \xc5\xa0kofje Loke pod oblastjo Freisin\xc5\xa1kih \xc5\xa1kofov)._NEWLINE_Teokraciji so blizu tudi dr\xc5\xbeave, v katerih je vera osnova dr\xc5\xbeavnega sistema, zlasti pravnega. V Saudski Arabiji pravo temelji na \xc5\xa1ariji, islamskem verskem pravu. V Izraelu, ki je sicer parlamentarna demokratska dr\xc5\xbeava, je pravni sistem deloma prevzet po verskih normah. Vsaka oseba, ki je po rabinskem pravu priznana za Juda, samodejno pridobi izraelsko dr\xc5\xbeavljanstvo. O dru\xc5\xbeinskih zadevah (poroke, lo\xc4\x8ditve) med Judi razsojajo judovska verska sodi\xc5\xa1\xc4\x8da v skladu s Toro, za muslimane pa lo\xc4\x8dena islamska sodi\xc5\xa1\xc4\x8da po \xc5\xa1eriatskem pravu._NEWLINE_Tesna povezanost med dr\xc5\xbeavo in dr\xc5\xbeavno cerkvijo je zna\xc4\x8dilna za pravoslavne in reformatorske oziroma protestantske de\xc5\xbeele. Posvetni vladar je v nekaterih dr\xc5\xbeavah tudi cerkveni poglavar, vsaj formalno (Zdru\xc5\xbeeno kraljestvo, Norve\xc5\xa1ka).'